text: Dist Cléomadès : "Se j'osoie, 
   Ce songe vous averiroie, 
   S'il ne vous devoit anuier." 
   "Sire, nenil, ains vous requier 
   Que m'en dites la verité 
   De ce k'en [avez] avisé."
   PageV02P170
   "Puisqu'il vous plaist, et je dirai,"
   Fait il, "a ce k'avisé en ai. 
   Ore, quant dormistes le miex 
   Par samblant, car vos très dous iex 
   Aviiés cluigniez doucement, 
   Lors me tint à grant parlement 
   Desirs, qui forment me looit 
   Vous abaisier ; mais ne plaisoit 
   À Raison que je le feïsse. 
   Vis li ert que je mesfeïsse 
   As nobles poins d'amours roiaus 
   Dont nus ne set, s'il n'est loiaus. 
   Espoir courroucie en fussiez 
   Se vous perceü eüssiez 
   De moi si faite mesprison. 
   Ce senefie le lyon
   Qui de moi vous vouloit oster, 
   Ce que je osai nes penser, 
   Que je vous eüsse baissie 
   K'estre en peüssiez courroucie. 
   Et, s'ainsi me fust avenu 
   Que il me fust tant mescheü 
   Que courroucie vous eüsse, 
   Errant de duel ocis me fusse, 
   Et lors fusson nous departi. 
   Ce que je lyon féri 
   Ce senefie la Temprance 
   Par quoi j'entrai en la doutance 
   De vous courroucier ; dont bon gré 
   Sai Courtoisie et Loiauté.
   Et ce que le lyon ocis 
   Senefie que je tous dis 
   Sui et serai et ai esté 
   PageV02P171
   Desirans et en volenté 
   De vous amer et obéir 
   Et de faire vostre plaisir. 
   Et le baisiers que à vous fis, 
   Si k'en dormant vous fu avis, 
   Senefie loial amour 
   Qui confermée est de douçour. 
   Le songe ai à droit averé 
   D'ainsi que l'aviiez conté, 
   Selonc ce que g'i puis viser."
  